ב-26 ביולי 1963 העיר נפגעה על ידי רעידת אדמה בעוצמה של 6.1 בסולם מגניטודה לפי מומנט. כתוצאה מרעידת האדמה נהרגו 1,070 תושבים ולפחות 100,000 הפכו לחסרי בית. שמונים אחוזים משטחי העיר נחרבו ברעידה, ומספר מונומנטים תרבותיים נפגעו בצורה קשה. נזקי הרעידה הגיעו לסך של 150% מהתוצר הלאומי הגולמי של מקדוניה, ו-15% מזה של יוגוסלביה כולה. בזכות הסיוע הבינלאומי המהיר העיר שוקמה במהירות, אך רוב חלקה העות'מאני העתיק נחרב ברעידה ללא יכולת לשקמו. שרידי תחנת הרכבת העתיקה של העיר נותרו כמצבת זיכרון לקורבנות הרעידה, ובסמוך אליהם נבנה מוזיאון העוסק באותו נושא.